SKRIFTLIG FORESPØRGSEL E-0120/00

af Ioannis Souladakis (PSE) til Rådet

(31. januar 2000)

Om: Overtrædelse af en handelsaftale mellem EU og Sydafrika

Det at Sydafrika insisterer på for alkoholiske drikke at anvende de traditionelle betegnelser ouzo og grappa, der er navne for tilsvarende beskyttede produkter fra henholdsvis Grækenland og Italien, sætter spørgsmålstegn ved den frihandelsaftale, som for nylig blev underskrevet af EU og Sydafrika. Sydafrikas handlinger skaber problemer for tilnærmelsesbestræbelserne mellem de to parter, især efter afskaffelsen af apartheid og afslutningen på Sydafrikas internationale isolation, der har varet i årtier.

Denne mulighed for at omgå aftaler mellem EU og tredjelande til skade for EU-producenters konkrete interesser bør forebygges, inden der indgås sådanne aftaler. Eftersom der findes et stort antal lignende aftaler med tredjelande, bør de ansvarlige EU-institutioner til enhver tid træffe de nødvendige forebyggende foranstaltninger for at undgå risikoen for forfalskning af en mængde beskyttede produkter.

Tager Rådet hensyn til beskyttelsen af traditionelle betegnelser på EU-produkter i forbindelse med indgåelse af frihandelsaftaler, og hvilke instrumenter råder den over i dette konkrete tilfælde med henblik på at beskytte ouzo- og grappaproducenterne imod den uretmæssige brug af disse betegnelser i Sydafrika?

Svar

(13. april 2000)

Rådet for Den Europæiske Union er sig i høj grad bevidst, at der er behov for at beskytte interesserne hos producenter af traditionelle EU-produkter, når der forhandles internationale handelsaftaler, og søger inden for vin- og spiritussektoren at sikre, at traditionelle EU-varebetegnelser beskyttes.

1. Der erindres om, at den aftale om handel, udvikling og samarbejde, som blev indgået mellem Sydafrika og EU i oktober 1999, indeholder bestemmelser om beskyttelse af intellektuel ejendomsret, bl.a. geografiske betegnelser, herunder oprindelsesbetegnelser, varemærker og servicemærker, hvilket udelukker markedsføring inden for Den Europæiske Union af produkter som benævnes ouzo eller grappa, medmindre de er produceret i EU.

2. På samlingen den 14. februar 2000 behandlede Rådet (almindelige anliggender) spørgsmålet indgående og nåede frem til den holdning, at rækkevidden af beskyttelsen af visse alkoholholdige drikkevarer skal klarlægges. Som led i en noteudveksling mellem på den ene side formanden for Europa-Kommissionen og formanden for Rådet for Den Europæiske Union og på den anden side Sydafrikas præsident af henholdsvis 15. og 16. februar 2000 blev det med hensyn til vin og spiritus med henblik på beskyttelse af særlige betegnelser og udtryk aftalt, at ordene grappa, ouzo, Korn, kornbrand, Jägertee og Pacharan efter en overgangsperiode på fem år ikke længere må anvendes for spiritus, der fremstilles i Sydafrika, og at kun varer med oprindelse i EU må sælges på det sydafrikanske marked under disse betegnelser. Dette tilsagn og den deraf følgende kontrol af importen fra tredjelande vil blive gennemført, idet de to parter erkender, at princippet om beskyttelse af spiritusbetegnelser er i overensstemmelse med bestemmelserne i TRIPS-aftalen, der er indgået inden for rammerne af WTO.

3. Rådet og Kommissionen mindede om, at anvendelsen af de traditionelle betegnelser grappa og ouzo på EU's område allerede er omfattet af en fuldstændig juridisk beskyttelse efter fællesskabslovgivningen. Enhver anvendelse af disse betegnelser er udelukkende forbeholdt varer med oprindelse i henholdsvis Italien og Grækenland. Fællesskabets toldmyndigheder kan derfor forbyde markedsføring i EU af enhver vare med oprindelse i et tredjeland, der markedsføres under eller mærkes med disse betegnelser.

4. Rådet gør også det ærede medlem opmærksom på, at parterne inden for rammerne af ovennævnte noteudveksling blev enige om at genoptage de officielle forhandlinger om aftalen om vin og spiritus i marts 2000 med henblik på at afslutte dem inden den 1. juni 2000, således at aftalen kan træde i kraft den 1. september 2000.